Martina Navrátilová

**Martina Navrátilová** (sünninimi **Martina Šubertová**, sündinud 18. oktoobril 1956 Prahas) on tšehhi päritolu endine tennisist, kes alates 1970. aastatest elab Ameerika Ühendriikides ja omab USA kodakondsust alates 1981. aastast. 

Navrátilovát peetakse üheks kõigi aegade edukamaks ja mõjukamaks elukutseliseks tennisistiks. Karjääri jooksul võitis ta 167 WTA üksikmängu turniiri, sealhulgas 18 suure slämmi tiitlit (millest 9 olid Wimbledoni võidud), ning 177 paarismängu turniiri, sh 31 suure slämmi tiitlit naispaaris.

## Elulugu
Martina Navrátilová sündis Prahas, kuid pärast vanemate lahutust kolis koos emaga Revnicesse, kus teda hakkas huvitama tennis. Tema ema abiellus 1962. aastal uuesti ning ta kasuisast Miroslav Navrátilist sai tema esimene treener. Oma esimesel noorteturniiril osales ta 1964 ning alustas tööd George Parmaga. 1973. aastal jõudis ta esimest korda suure slämmi turniiril veerandfinaali ning temast sai elukutseline tennisist. 1975. aastal taotles asüüli USA-s, temast sai USA kodanik 1981. aastal.

Oma esimese suure võidu sai ta 1978. aastal Wimbledonis, kus alistas finaalis Chris Everti. Ränk treening tõi talle lõpuks suure edu: 1982. aastal võitis ta 15 turniiri üksikmängus ning 14 turniiri paarismängus, aasta hiljem aga koguni 28. Aastail 1983 ja 1984 võitis ta kuus suure slämmi turniiri järjest, kuid ometi jäi tal suur slämm välja mängimata. Tema suurimaks rivaaliks 1980. aastatel oli just nimelt Chris Evert, rivaliteet kestis seni, kuni Evert 1988. aastal tipptennisest loobus. 14. juunist 1982 kuni 9. juunini 1985 juhtis ta maailma edetabelit 156 nädalat järjest (üldse on ta juhtinud seda 331 nädalat üheksal perioodil).

1980. aastate lõpus aga tõusid esile noored tähed (eeskätt Steffi Graf) ning tegid Navrátilová valitsemisajale lõpu. Ta loobus üksikmängust 1994. aasta lõpus hoolimata sellest, et oli samal aastal Wimbledonis finaali jõudnud. 1995–1996 mängis ta ainult mõnel üksikul turniiril paarismängu.

2000. aastal tunnustati Martina Navrátilovád rahvusvahelisse tennisekuulsuste halli valimisega.

Pärast pikka eemalolekut naasis ta 2000. aastal edukalt tipptennisesse paarismängus. 2003. aastal võitis Austraalia lahtistel meistrivõistlustel koos Leander Paesiga segapaarismängu. Seeläbi sai ta läbi aegade kolmandaks naismängijaks, kes on suutnud võita kõikidel suure slämmi turniiridel kõikides mänguliikides.

2003. aasta juulis samuti koos Leander Paesiga võitis ta Wimbledonis taas segapaarismängu jõudes 20 Wimbledoni turniiri võiduga järele Billie Jean Kingi rekordile.

Ta on vanim suure slämmi turniiri võitja läbi aegade. Oma 58 suure slämmi turniiri võiduga on ta austraallase Margaret Smith Courti 62 turniirivõidu järel teisel kohal.

2004. aastal jõudis ta esimest korda olümpiamängudele. Koos Lisa Raymondiga jõuti veerandfinaali.

## Võidud suure slämmi turniiridel
Martina Navrátilová on võitnud suure slämmi turniiridel 18 korda üksikmängu, 31 korda naispaarismängu ja 9 korda segapaarismängu.

### Wimbledon
* üksikmäng: 1978, 1979, 1982, 1983, 1984, 1985, 1986, 1987, 1990
* naispaarismäng: 1976 koos Chris Evertiga, 1979 koos Billie Jean Kingiga, 1981 koos Pam Shriveriga, 1982 koos Pam Shriveriga, 1983 koos Pam Shriveriga, 1984 koos Pam Shriveriga, 1986 koos Pam Shriveriga
* segapaarismäng: 1985 koos Paul McNameega, 1993 koos Mark Woodfordega, 1995 koos Jonathan Starkiga, 2003 koos Leander Paesiga

### USA lahtised meistrivõistlused
* üksikmäng: 1983, 1984, 1986, 1987
* naispaarismäng: 1977 koos Betty Stovega, 1978 koos Billie Jean Kingiga, 1980 koos Billie Jean Kingiga, 1983 koos Pam Shriveriga, 1984 koos Pam Shriveriga, 1986 koos Pam Shriveriga, 1987 koos Pam Shriveriga, 1989 koos Hana Mandlikovaga, 1990 koos Gigi Fernandezega
* segapaarismäng: 1985 koos Heinz Gundhardtiga, 1987 koos Emilio Sanchezega

### Austraalia lahtised meistrivõistlused
* üksikmäng: 1981, 1983, 1985
* naispaarismäng: 1980 koos Betsy Nagelseniga, 1982 koos Pam Shriveriga, 1983 koos Pam Shriveriga, 1984 koos Pam Shriveriga, 1985 koos Pam Shriveriga, 1987 koos Pam Shriveriga, 1988 koos Pam Shriveriga, 1989 koos Pam Shriveriga
* segapaarismäng 2003 koos Leander Paesiga

### Roland Garros
* üksikmäng: 1982, 1984
* naispaarismäng: 1975 koos Chris Evertiga, 1982 koos Anne Smithiga, 1984 koos Pam Shriveriga, 1985 koos Pam Shriveriga, 1986 koos Andrea Temesvariga, 1987 koos Pam Shriveriga, 1988 koos Pam Shriveriga
* segapaarismäng: 1974 koos Ivan Molinaga, 1985 koos Heinz Gundhardtiga

## Kohad maailma edetabelis aasta lõpul

* 1994 – 8.
* 1993 – 3.
* 1992 – 5.
* 1991 – 4.
* 1990 – 3.
* 1989 – 2.
* 1988 – 2.
* 1987 – 2.
* 1986 – 1.
* 1985 – 1.
* 1984 – 1.
* 1983 – 1.
* 1982 – 1.
* 1981 – 3.
* 1980 – 3.
* 1979 – 1.
* 1978 – 1.
* 1977 – 3.
* 1976 – 4.
* 1975 – 4.

## Isiklikku
* Pikkus: 1,73 m
* Kaal: 65 kg 
* Vasakukäeline